কোন্নগরে নারকোটিক কন্ট্রোল ব্যুরোর অভিযান

হুগলি:কোন্নগরে (Konnagar) নারকোটিক কন্ট্রোল ব্যুরোর (Narcotics Control Bureau) অভিযান। কানাইপুর বারুজীবী থেকে গ্রেফতার সাত জন। আটক প্রায় একশ কেজি গাঁজা। জানা গিয়েছে,  রবিবার সন্ধ্যায় সাতটার পর এনসিবির একটি দল হানা দেয় কানাইপুর বারুজীবীতে। সেখানে সুজিত দাসের বাড়িতে একটি চার চাকা গাড়িতে তল্লাশি চালিয়ে  ১০০ কেজি গাঁজা উদ্ধার করে এনসিবি। সুজিত ছাড়াও তার ছেলে শুভঙ্কর দাসকে গ্রেফতার করে। আরও পাঁচজনকে গ্রেফতার করে ওই বাড়ি থেকেই। তাদের মধ্যে দুজন ওড়িশার একজন ঝাড়খন্ডের দুজন পশ্চিম মেদিনীপুরের বাসিন্দা।

গাঁজা পাচার রুখতে কড়া পদক্ষেপ নিল নারকোটিক্স কন্টোল ব্যুরো। ওড়িশা থেকে একটি হুন্ডাই গাড়িতে গাঁজা পাচার হচ্ছে খবর ছিল এনসিবির কাছে। এরপরই কানাইপুরে রাতের অন্ধকারে হানা দেয় তদন্তকারীরা। উত্তরপাড়া থানার কানাইপুর ফাঁড়ির পুলিশের সাহায্য নিয়ে সাতজনকে গ্রেফতার করে। ডানকুনিতে সুজিত দাসের একটি হোটেল রয়েছে সেখানেও হানা দেয় এনসিবি। ধৃতদের নিয়ে যায় নিউটাউনে এনসিবির দফতর (NCB office at Newtown)। সোমবার তাদের আদালতে পেশ করার সম্ভাবনা। আন্তঃরাজ্য গাঁজা পাচার চক্র রয়েছে এর পিছনে মনে করছে তদন্তকারীরা। কয়েক মাস আগে ডানকুনির একটি গোডাউন থেকে আটশ কেজি গাঁজা উদ্ধার হয়েছিল।

আরও পড়ুন: মাধ্যমিক পরীক্ষায় এবার আরও কড়া হতে চলেছে পর্ষদ

গোপন সূত্রে খবর পেয়ে ডানকুনির দিল্লি রোডের ধারে ২নং ওয়ার্ডের পারডানকুনি এলাকায় অভিযান চালাচ্ছে নারকোটিক ডিপার্টমেন্ট। এরই মধ্যে দেখা যায় একাধিক অজানা ব্যক্তি ওই দোকানে ঢোকার চেষ্টা করেছে। স্থানীয় কাউন্সিলর শেখ আশরাফ আলি তাদেরকে দাঁড় করিয়ে জিজ্ঞাসা করে এবং গাঁজা কিনতে এসেছে জানতে পেরে কান ধরে উঠবস করান। কাউন্সিলের দাবি, শুধু তার ওয়ার্ড নয় ডানকুনি জুড়েই রমরমিয়ে চলছে মাদক কারবার। যার প্রভাব পড়ছে যুব সমাজে।

অন্য খবর দেখুন